

Tautiniai drabužiai tapo tautos kultūros simboliu. XIX a. pabaigoje–XX a. pradžioje, vykstant nacionaliniam išsivaduojamajam judėjimui, prireikė tautos simbolių. Vienu iš jų (greta vėliavos ir herbo) tapo tautinis kostiumas – išeiginiai valstiečių tradiciniai drabužiai, iki XIX a. vidurio klostęsi veikiami istorinių, ekonominių, gamtinių sąlygų, ūkinės veiklos, papročių, tradicijų ir religijos. Kiekvienoje Lietuvos etnografinėje srityje tautiniai drabužiai turi savitų bruožų. Regioninio lietuvių tautinio kostiumo pagrindą sudarantys moterų (marškiniai, sijonas, prijuostė, liemenė, galvos apdanga ir apavas) ir vyrų (marškiniai, kelnės, liemenė, rudinė, diržas ar juosta, galvos apdanga ir apavas) drabužiai yra vienodi visoje Lietuvoje, skiriasi tik medžiaga, spalvomis, sukirpimu, puošyba ir vilkėjimo būdu.

Nuoroda į šaltinį: <https://www.vle.lt/straipsnis/lietuviu-tautiniai-drabuziai/>